Katlholo ya gagwe e e neng e le kgwedi di le somepedi o ne a e tsweletsa kwa kgolegelong ya basadi ya kwa Kroonstad, mme a e fitlhela e le botlhofonyana mme o ne a gololwa mo dikgweding di le thataro kwa pele. Fa kiletso ya gagwe e fedile ka 1975 e ne e sa ntšhwafadiwa. 21 Akanya ka maikutlo a Bakeresete bangwe ba ba ileng ba bolawa ke Banasi ka nako ya Ntwa ya Lefatshe II. Mongwe wa bone o ne a bolela jaana fa a tlhalosa se se mo diragaletseng kwa kgotlatshekelong: “Go ne ga ntshiwa katlholo ya loso. Ke ne ka reetsa, mme fa ke sena go bua mafoko a a reng, ‘Itshoke go fitlha losong,’ le mafoko a mangwe a sekae a Morena wa rona, go ne go fedile. . . . Mme lo se ka lwa tshwenyega ka seo jaanong. Ka gonne ke mo kagisong, ke ritibetse ka tsela e lo ka se kang lwa e akanya!” Mosha mongwe wa Mokeresete yo o neng a tlile go bolawa ka go kgaolwa tlhogo o ne a kwalela batsadi ba gagwe a re: “Nako e setse e fetile bosigogare. Ke sa ntse nka fetola mogopolo. Ijo! A mme nka itumela gape mo lefatsheng leno ke itatotse Morena wa rona? Nnyaa le eseng! Mme jaanong lo ka tlhomamisega gore ke tswa mo lefatsheng leno ka boitumelo le kagiso.” Kwantle ga pelaelo, Jehofa o ema batlhanka ba gagwe ba ba ikanyegang nokeng.